Papersnake/gushiwen huggingface dataset:
水调歌头·忆翠岩霁色
今释（明代）

好雨正重九，不上海山门。螺岩却忆绝顶，霁色满乾坤。少得白却一个，赢得翠鬟千叠，罗立似儿孙。独坐可忘老，何用更称尊。
龙山会，南徐戏，共谁论？古今画里，且道还有几人存？便拂六铢石尽，重见四空天堕，此处不交痕。远水吞碧落，斜月吐黄昏。
入邑问炊中云招王希圣起龙三首
许月卿（宋代）

希圣平生诗酒豪，居然闭户学孤高。
不知昨夜秋风柳，得似当孤春日桃。
别去半年犹旦暮，胸中百痒欠爬搔。
虎溪破戒君须解，已办清诗与浊醪。
赠臧鲁山廉访
刘濩（元代）

肃政光华远，清台启拟公。节移梅岭北，轺发桂江东。

楮帐筛寒月，椰杯鼓朔风。瘦童空挟杖，贫病不装狨。

徼俗三年问，威名百郡雄。星芒垂浒洛，雪色照宾融。

敷教有虞庙，讲经夫子宫。端严锄犷戾，易直牖倥侗。

吏滑加笞竹，官贪解印铜。冤销千褐父，恩洽万黄童。

花缦戏冬暖，瓠笙吹岁丰。仁频苞嫩绿，古辣酿轻红。

象迹烟中堞，鲸波雨外篷。夷珠人有斛，粤布我无筒。

剖决心如水，驱驰鬓已蓬。六条方奏最，四牡欲歌功。

为有澄清志，迟输献纳忠。织云添衣绣，鞭霆亦乘骢。

楚尾吴头会，三湘七泽通。天文恢翼轸，地盖接潭洪。

牙纛联分政，旌旗列总戎。鹜争肥似雁，罴搏猛于熊。

怀璧枉无罪，见金忘有躬。化源安溷溷，狱市积匆匆。

大器能绳物，先声已击蒙。道傍豺果避，窟底兔几空。

勿珥终凶笔，毋关报怨弓。左饘并右粥，后稑更先穜。

采菊赋归老，爱莲无极翁。理明轻势利，语妙入盲聋。

文祖欧阳古，诗宗鲁直工。挽回铅椠习，超出簿书丛。

顾眄山须动，揄扬石可砻。羽仪倾振鹭，啄抱遍哀鸿。

念昔初腾踏，时方息战攻。考工崖黯黯，试累海昽昽。

赤芾彼三百，素丝兹五总。稳行卑剑阁，善纳小云梦。

甲子从头数，冠绅进秩穹。阶兰香浣露，田玉气嘘虹。

世或探斯鷇，吾宁牿尔犝。察鱼应小慧，听蚁岂真聪。

静躁聆徽外，刚柔省彀中。江湖归独步，宇宙涉丹衷。

德骥曾思附，仙舟偶未同。耐寒衣故白，好古佩仍葱。

梦枕频鲜荔，羁帆几落枫。泥涂龟各曳，霄汉凤稀冲。

励操期霜柏，吞声等爨桐。渐忘身显晦，得究学初终。

韩子哦双鸟，庄生感二虫。乐莘晞衎衎，忧杞笑忡忡。

选举翳唐盛，方闻及汉崇。贡琛凌渤澥，怀组际穹窿。

谷欠防饥敛，盐因析利笼。骇民牛觳觫，虚士鹤氋氃。

黼黻需耆俊，饔飧给老癃。会看杨绾贵，不计孟郊穷。

温井觇阳长，明奎卜道隆。斲辞规爱助，华发尚狂侗。
代上时相生辰
陈棣（宋代）

武定文明过十秋，光芒无复见旄头。
身更万变心方壮，位极千旄宠更优。
贺厦阻趋丞相合，分符假守子陵州。
长生不老何须祝，元是丹台第一流。
句
高元裕（唐代）

中丞为国拔贤才，寒俊欣逢藻鉴开。
泛西湖
陈杰（宋代）

百年岁月此池台，十里云霞镜面开。
青鸟惯含红旆去，小娃频采白莲回。
玉箫吹拂玻瓈国，绣谷穿交金碧堆。
好是太平人自乐，宫车咫尺不曾来。
至分陕
骆宾王（唐代）

陕西开胜壤，召南分沃畴。列树巢维鹊，平渚下睢鸠。

憩棠疑勿剪，曳葛似攀樛。至今王化美，非独在隆周。
酬王济州
刘攽（宋代）

郡印拘人祇看山，簿书无尽且偷閒。不羞暮景桑榆上，聊寄高情宇宙间。

颇葺池台增旧观，旋栽桃李待堪攀。老公此意君知否，未有菟裘未得还。
醉步前溪示彦冲
胡寅（宋代）

溪南溪西渺双溪，中有良苗绿千畦。参差人家傍脩竹，隐约负戴通山蹊。

南溪先生冰雪胸，虚堂坐咏荷花风。西溪散人晞汗发，半夜泉头饮明月。

欲赏奇文析疑义，蕴隆当路不可越。安得阿香轻著鞭，驱龙噀雨玄云边。

径携枕簟就公宿，对床饱听秋声悬。
家大人改官浔州恭赋送别
戴韫玉（清代）

忽传恩诏出丹墀，出守浔江路险巘。十载劳民心似水，一身去国鬓如丝。

浪花荡漾朱旗卷，帆影翩跹碧橹移。谪宦情深湓浦月，登楼梦逐岭头枝。

俸钱散去谋生拙，乡井句留饮饯迟。达命不须嗟李广，望尘无复避元规。

影形固是周旋久，寒燠难期童仆知。红泪纵横愁远道，白云缱绻忆当时。

自怜识字原非福，为说投荒更足悲。翘首天涯转征旆，行厨洗手进琼枝。
迈陂塘·雁双双
李治（唐代）

雁双双，正分汾水，回头生死殊路
天长地久相思债，何似眼前路去！
摧劲羽，倘万一幽冥，却有重逢处
诗翁感遇。把江北江南，
风嘹月唳，并付一丘土。
仍为汝，小草幽兰丽句，
声声字字酸楚。拍江秋影今何在？
宰木欲迷堤树。霜魂苦，
算犹胜，王嫱青冢贞娘墓。
凭谁说与？叹鸟道长空，
龙艘古渡，马耳泪如雨。
腊月立春雪后豀行偶作
释文珦（宋代）

踽踽白头人，江湖寡所亲。
故乡千里念，闰岁两番春。
北雪歌黄竹，东风变绿蘋。
此中来往熟，不问自知津。
次韵陈敬初答虞清二子雨中见寄绝句（六首）
钱逵（元代）

村坞深如华子冈，东风花落涧泉香。
故山猿鹤相望久，莫遣濡须草树荒。
率饮亭二十绝 其七
王十朋（宋代）

文字粗能饮，圣贤时复中。林间十二子，宾主自清风。
赐庄八景为周草亭驸马作 其八 仙桃凝露
程敏政（明代）

旭日和风御水浔，万株云锦照园林。须知结实三千岁，曾受天家湛露深。
东溪归作
晁说之（宋代）

忽忽寻春恨已迟，山城浑未有花枝。
东风马上哦新句，却似卢岩缑岭时。
洞庭题咏十一首·小湖寺
王阮（宋代）

去年祷雨旃檀林，慈云赐我三日霖。
今年包山小湖寺，更得因日礼大士。
小湖气象似宝陁，怪石列岸腾嵯峨。
近山一抹横修蛾，远山点滴浮青螺。
四方上下皆沧波，清秋一片银为河。
风平如镜著水磨，有时粼粼纬碧罗。
倾覆变动一刹那，蛰雷震起千咬鼍。
吾闻天形象鸡子，大地为黄白为水。
太湖沉沉九地底，小湖绝顶悬崖里。
信哉山泽通一气，激而行之或可使。
湖山固是人所乐，至人亦复酷爱此。
浮海而来开精蓝，莲以草化红台三。
愿他一枝入西土，令我灭度生其间。
大热中题宋人雪芦宿雁图
高凤翰（清代）

客堂书掩红云骄，火龙衙衙排空烧。树头不动焦欲秃，暍禽坐树愁郁陶。

忽然有客叩门至，手提数幅生鲛绡。飞烟散雾张四壁，指顾一一忘疲劳。

就中一幅尤奇绝，荒汀野岸风萧骚。残芦半折溪色冻，霜花雪气横清宵。

下有群雁宿沙嘴，三三两两纷为曹。江南江北梦寒雨，衔芦何处凌穹霄。

人生寄迹亦如此，鸿泥转眼迷江潮。意外余闲妙点缀，更扫堕羽穷芒毫，委沙拂雪欲飞动，风来疑逐帘须飘。

边鸾崔白不在眠，世间余子空自豪。摩挲瞪目噤不语，当头似有寒泉浇。

寻常颇怪北风妄，此时真觉森颠毛。呼童扫地拂竹簟，支颐卧对霜天高。
偈颂一一二首 其八十六
释清远（宋代）

山僧略升此座，大众永息狐疑。各各金毛师子，去来哮吼全威。

临济高声连喝，德山拈棒痛槌。纵有一言半句，终不别作路歧。
三月十八日会望春亭
韩琦（宋代）

此日倾城乐御河，作河生日语应讹。波涵祛服千花乱，风壮欢声万曲和。

元巳嬉游非俗尚，十洲光景得春多。衰翁欲尽都人兴，醉弁归同夕照俄。
送李天瑞之咸宁
邹智（明代）

立马卢沟话壮游，关河西去道途脩。忠肝义胆谁当傅，白日青天本自秋。

千古天纲嗟鹿角，百年臣节仰鱼头。圣贤步步皆平地，莫向空中浪倚楼。
题蜀果图四首木瓜
范成大（宋代）

沈沈黛色浓，糁糁金沙绚。
却笑宣州房，竞作红妆面。
赠医士熊月湖
王义山（宋代）

月湖镜样十分清，诊视还他指下明。
那似月湖心地好，愿人常似免长生。
赠从弟弘元时为中军功曹住京诗
谢灵运（南北朝）

维翰孔务。
明时劳止。
我求髦俊。
以作僚士。
佥曰尔谐。
俾蕃是纪。
逝将去我。
言念北鄙。
苦寒归心愈切次胡可泉韵
陆深（明代）

囊无杨震四知金，手种桓温柳十寻。残菊傲霜如恋客，栖鸦带日自投林。

间来曝背犹堪献，惊起冲寒苦未禁。梦绕故园春事里，烟波门巷落花深。
渔者 其三
黄裳（宋代）

一叶轻舠住处清，荻湾鸥渚几曾荣。旁人莫笑鱼吞饵，此为生如尔为生。
乙丑元日阙门瞻望
李英（清代）

宫殿雪初消，祥光满圣朝。千官鸳鹭集，百乐凤皇调。

晓鹊栖珠树，冰花散玉桥。中天回首处，御辇驾云霄。
题龙隐岩
方信孺（宋代）

爱山那惜走千回，生怕前驱后骑催。
石上参差鳞甲动，眼中在处画图开。
骖鸾未办乘风去，浮鹢何妨载雨来。
人事百事俱变灭，祗应题字不尘埃。
骤雨
方回（元代）

道妙无生有，神凝气孕形。
为谁膏草木，何物起雷霆。
本质端能受，元功同独灵。
老夫已枯槁，衰白肯新青。
贡举人谒先师闻雅乐
吕炅（唐代）

礼圣来群彦，观光在此时。闻歌音乍远，合乐和还迟。

调朗能谐音，声微又契丝。轻泠流簨簴，缭绕动缨緌.

九变将随节，三终必尽仪。国风由是正，王化自雍熙。
醉乡六言二首
刘克庄（宋代）

古帝神游其所，饮仙死葬是中。
晋人窃往者众，唐朝始绝不通。
朝中措（客中感春）
赵孟坚（宋代）

担头看尽百花春。春事只三分。不似莺莺燕燕，相将红杏芳园。

名缰易绊，征尘难浣，极目销魂。明日清明到也，柳条插向谁门。
会稽道中
赵一清（清代）

收拾棋枰与酒铛，溪山到处眼偏明。雨来梅子黄时候，人在山阴镜里行。

款款竹舆经野渡，濛濛云气抱孤城。何缘得遂田居约，草服黄冠作耦耕。
次韵维心二首 其一
葛胜仲（宋代）

萧衣无柰客愁多，日饮那知酒有戈。松径崎危羊石卧，筠筒屈曲虎泉过。

懒寻丹灶山名葛，且供禅龛人姓何。共看今年龙集酉，穰穰蕃熟庆时和。
赋得大道柳八章 其三
姚燮（清代）

底事断人肠，花飞满店香。烟谯吹觱篥，露草宿鸳鸯。

桃叶江干楫，罗敷陌上桑。风华消歇尽，莫此认横塘。
送梁协和归南昌
潘问奇（清代）

名山如待我，愤不在焚书。乱世旌旄假，真才礼法疏。

窗联三寸烛，铗冷十年鱼。羡尔章江上，归来有敝庐。
七歌效杜陵体
丘葵（宋代）

十家九室厨无烟，儿夫仆后妻僵前。
米珠薪桂内如玉，野无青草飞乌鸢。
手持空券向何许，官司有印侬无钱。
呜呼六歌兮歌愈悲，天下太平竟何时。
再和
项安世（宋代）

湖海峥嵘老气，风云惨淡高情。
可惜元龙双鬓，江南江北诗声。
送子素弟授池州节推
戴缙（明代）

公车不待诏，捧檄出池阳。树色临官道，蝉声入射堂。

看山来九子，约法止三章。别后秋风起，全消六月霜。
天晴风顺舟行过石首县宿刘郎洑
王十朋（宋代）

残月照荆江，晨曦浴旸谷。云收瘦山腰，风顺饱帆腹。

微茫见石首，俄顷过吾目。方兹惊汹涌，何敢求迅速。

快意固可喜，迟钝或为福。风乎亦难矣，去顺来者讟。

江神岂世情，吾亦不私祝。
田家杂兴二首
方夔（元代）

樵路通村暗蒺藜，数椽茅蕝护疏篱。
阴阴清樾风生树，拍拍苍鹅水满陂。
记日旋锄烧地粟，上时新卖落车丝。
晚晴惭愧逢端午，醉卧黄昏自不知。
卜算子·渔火海边明
葛长庚（宋代）

渔火海边明，烟锁千山静。独坐僧窗夜未央，寂寞孤灯影。感慨辄兴怀，往事无人省。江汉飘浮二十年，一枕西风冷。
浮邱八景 其一 紫烟楼
梁柱臣（明代）

缥缈飞楼凌紫烟，水光山色自年年。月明笙鹤群仙过，云锁朱明一洞天。
北山移文
孔稚珪（南北朝）

钟山之英，草堂之灵，驰烟驿路，勒移山庭：

夫以耿介拔俗之标，萧洒出尘之想，度白雪以方洁，干青云而直上，吾方知之矣。

若其亭亭物表，皎皎霞外，芥千金而不眄，屣万乘其如脱，闻凤吹于洛浦，值薪歌于延濑，固亦有焉。

岂期终始参差，苍黄翻覆，泪翟子之悲，恸朱公之哭。乍回迹以心染，或先贞而后黩，何其谬哉！呜呼，尚生不存，仲氏既往，山阿寂寥，千载谁赏！

世有周子，隽俗之士，既文既博，亦玄亦史。然而学遁东鲁，习隐南郭，偶吹草堂，滥巾北岳。诱我松桂，欺我云壑。虽假容于江皋，乃缨情于好爵。

其始至也，将欲排巢父，拉许由，傲百氏，蔑王侯。风情张日，霜气横秋。或叹幽人长往，或怨王孙不游。谈空空于释部，覈玄玄于道流，务光何足比，涓子不能俦。

及其鸣驺入谷，鹤书赴陇，形驰魄散，志变神动。尔乃眉轩席次，袂耸筵上，焚芰制而裂荷衣，抗尘容而走俗状。风云凄其带愤，石泉咽而下怆，望林峦而有失，顾草木而如丧。

至其钮金章，绾墨绶，跨属城之雄，冠百里之首。张英风于海甸，驰妙誉于浙右。道帙长摈，法筵久埋。敲扑喧嚣犯其虑，牒诉倥偬装其怀。琴歌既断，酒赋无续，常绸缪于结课，每纷纶于折狱，笼张赵于往图，架卓鲁于前箓，希踪三辅豪，驰声九州牧。

使我高霞孤映，明月独举，青松落阴，白云谁侣？磵户摧绝无与归，石径荒凉徒延伫。至于还飙入幕，写雾出楹，蕙帐空兮夜鹤怨，山人去兮晓猨惊。昔闻投簪逸海岸，今见解兰缚尘缨。于是南岳献嘲，北陇腾笑，列壑争讥，攒峰竦诮。慨游子之我欺，悲无人以赴吊。

故其林惭无尽，涧愧不歇，秋桂遣风，春萝罢月。骋西山之逸议，驰东皋之素谒。

今又促装下邑，浪栧上京，虽情殷于魏阙，或假步于山扃。岂可使芳杜厚颜，薜荔蒙耻，碧岭再辱，丹崖重滓，尘游躅于蕙路，污渌池以洗耳。宜扃岫幌，掩云关，敛轻雾，藏鸣湍。截来辕于谷口，杜妄辔于郊端。于是丛条瞋胆，叠颖怒魄。或飞柯以折轮，乍低枝而扫迹。请回俗士驾，为君谢逋客。
落木语
卢宁（明代）

一叶初落万叶轻，苦被霜冽风不停。岁岁秋来尽如此，春光又发一番青。

一番青，且莫矜。几能脩干挺千载，一朝摧剥横冈陵。
兴州出行
苏颋（唐代）

危途晓未分，驱马傍江濆。滴滴泣花露，微微出岫云。

松梢半吐月，萝翳渐移曛。旅客肠应断，吟猿更使闻。
天道吟
邵雍（宋代）

天道不难知，人情未易窥。虽闻言语处，更看作为时。

隐几功夫大，挥戈事业卑。春秋赖乘兴，出用小车儿。
谒璿上人
王维（唐代）

少年不足言，识道年已长。事往安可悔，馀生幸能养。

誓从断臂血，不复婴世网。浮名寄缨珮，空性无羁鞅。

夙承大导师，焚香此瞻仰。颓然居一室，覆载纷万象。

高柳早莺啼，长廊春雨响。床下阮家屐，窗前筇竹杖。

方将见身云，陋彼示天壤。一心在法要，愿以无生奖。
题碧澜亭
王炎（宋代）

一色挼蓝染碧流，翚飞恰对白苹洲。
风清六月非朱夏，气爽三时似素秋。
自笑品题无翰墨，也知领略欠觥筹。
凫鸥定怪霜髯叟，难洗胸中万古愁。
惠崇春江晚景二首
苏轼（宋代）

竹外桃花三两枝，春江水暖鸭先知。
蒌蒿满地芦芽短，正是河豚欲上时。

两两归鸿欲破群，依依还似北归人。
遥知朔漠多风雪，更待江南半月春。
登泰山二首
陈梦良（宋代）

何处鸾笙凤管清，觉来身世在蓬瀛。
龟蒙岛峄争趋势，恒霍嵩华共仰兄。
封禅幸无书献纳，洞天尚有路通名。
自惭游兴非司马，不扣天门空此生。
崇教寺筠轩
左誉（宋代）

夜忆清轩上，都忘居会稽。秋声先在竹，月色最宜溪。

银汉檐前直，玉绳天外低。何人倚栏槛，为听下庄鸡。
和陶丙辰岁八月中于下潠田舍获
吴芾（宋代）

渊明事南亩，躬自获岩隈。
虽复竭吾力，却得舒我怀。
所收既不薄，卒岁事可谐。
隣家相慰劳，竞持酒与鸡。
留连相酬酢，入夜未能回。
回思往岁歉，举目俱堪哀。
忧心今幸释，笑口何妨开。
须倾瓦盆尽，须放玉山颓。
已是从吾好，宁忧与世乖。
任他田父哂，未足为高栖。
雨宿山中
周文璞（宋代）

留连如有情，蕙帐极空明。
晚粥知泉味，昏钟度雨声。
稍容林叟睡，莫放晓猿惊。
剩欲剜苔藓，应当写姓名。
炼丹峰下仙井
姚燮（清代）

神渊不宅龙，积蓄万年雨。酝作醍醐香，与僧养清苦。

落叶秋不乾，云浆滴丹乳。一淬冰镜光，山鬟静相妩。

石罂悬到根，大星浴如炬。但照鸾凤游，不照蟪蛄语。
送贺某赴兴化任
陈起（宋代）

壶山邈千里，旌旗拂摇空。
是邦足文物，教宜先泮宫。
嗟余病十载，置身药裹中。
追送不能远，望望昼锦红。
偈
僧某（宋代）

荏苒光阴岁月寒，禅家赢得共盘桓。
个中消息无人会，愿闻提唱祖师关。
过勤政楼
杜牧（唐代）

千秋令节名空在，承露丝囊世已无。
唯有紫苔偏得意，年年因雨上金铺。
酬淄守见寄 其二
黄裳（宋代）

海岱东边第一州，幸持龙虎节来游。湖光照我清如鉴，未暇回头看急流。
淮南寄舍弟
王泠然（唐代）

昔予从不调，经岁旅淮源。念尔长相失，何时返故园。

寄书迷处所，分袂隔凉温。远道俱为客，他乡共在原。

归情春伴雁，愁泣夜随猿。愧见高堂上，朝朝独倚门。
九日
舒岳祥（宋代）

万事一鸱酒，平生几蟹螯。
悲秋仍送远，怀古更登高。
夏夜
韩偓（唐代）

猛风飘电黑云生，霎霎高林簇雨声。
夜久雨休风又定，断云流月却斜明。
武夷精舍十咏·仁智堂
袁枢（宋代）

此身本无累，动静随所寓。
结庐在岩谷，自适山水趣。
朝来挹云气，日夕沐风露。
坐观天地心，讵忘仁智虑。
三峡桥
王洋（宋代）

万马战空山，声驰宇宙间。窥高增健大，照勇怯孱颜。

洗石无千古，招僧过一关。不知平去易，何似倒流艰。
夏曼卿作新楼扁曰潇湘片景来求拙画且索诗
戴昺（宋代）

有此一楼足，悠然万虑忘。
拓开风月地，压断水云乡。
四野留春色，千峰明夕阳。
眼前无限景，何处认潇湘。
登第遗乡人
李巽（宋代）

当年踪迹困泥尘，不意乘时亦化鳞。
为报乡闾亲戚道，召集席帽已离身。
和杜二雪中入潼谷作
屈大均（明代）

泥深潼谷路，人马滑难行。雪以河形失，冰将岳势平。

当关非汉将，践华是秦城。白帝祠前宿，愁君永夜情。
江头别
魏际瑞（明代）

白石山过紫石山，鸬鹚滩下鲤鱼滩。山山连接滩滩急，游子南行何日还！
送史同叔司直造朝
孙应时（宋代）

天壤王郎子，芝兰谢傅家。
班行想风采，诗礼倍光华。
万里鞭先著，连城玉未瑕。
中朝吕范氏，端的有余师。
呈恩缄庵尚书 其四
柏春（清代）

行军用侦谍，朴与黠相济。纯笃情不欺，儇巧机无滞。

虏在吾目中，明镜绝尘翳。亦如血脉流，百骸岂顽痹。

事因难见巧，心以定生慧。料敌无遁形，飞腾奋锋锐。

傥教择未精，薰莸任同器。讹言乱神明，疑信迭牵制。

将如狐听冰，何以决大计。始信用间难，爪探亦非易。
双树
刘敞（宋代）

吾庐双好树，簇簇近浮烟。急雨仍堪倚，斜阳不废眠。

山童勤扫叶，稚子莫惊蝉。俗态轻幽寂，柴门赖素偏。
次魏惠书二小诗代简 其二
孙觌（宋代）

飘飘迁客去，恋恋故人心。墨妙传双鲤，情高敌万金。

天旋黄道直，野迥白沙沉。不负青云意，繄君嗣好音。
夜久睡觉不复能寐凄然有感
唐庚（宋代）

无复更残暑，夜深清欲饥。叶飞魂梦数，露重语音知。

月色到秋苦，更声临晓迟。平生憎墨翟，老去亦悲丝。
龙学许公挽诗二首
李弥逊（宋代）

晚起故园兴，此车归鹿门。
营家无立壁，爱客不空樽。
丧乱长缨绝，悲凉旧剑存。
不堪听楚些，无处可招魂。
赠长沙讚头陀
刘禹锡（唐代）

外道邪山千万重，真言一发尽摧峰。
有时明月无人夜，独向昭潭制恶龙。
避地云山全父弟诗寄梅花
阳枋（宋代）

久荒诗律废陶钧，妙句佳君语意亲。
便欲支筇到岩底，不须拍赠陇头春。
三月二十日张君輗约饮王子由紫霞道院酒字为
方回（元代）

城中残春未识春，城外心赏无不有。
今年春寒晚乃暖，尚余飞絮忘高柳。
西湖孰谓西子老，虽老绝胜登徒丑。
刺水乍见新荷翻，衔泥莫辨乳燕耦。
儿曹恶陈争喜新，好以玄鬓嘲白首。
遮莫少年自得志，看人轻肥但袖手。
今朝天色知可意，张丈殷兄总閒叟。
此一秃翁许追随，琳宫菊花问开否。
主客十人人能诗，冥搜远讨心欲呕。
何如平易任天真，索纸便作龙蛇走。
仇仙笑指皋亭山，横塞武林当水口。
不尔歌舞百万家，马能奕世长保守。
我独睥睨寿星寺，欺孤柄臣据其右。
一朝击死木棉庵，头颅可朽臭不朽。
向来世故未深识，折腰此人觊升斗。
追忆谢傅小忍语，窃虞桓玄锡命九。
山河变幻泗鼎不，脱身万死亦云偶。
升沉得丧俱置之，天地古今一杯酒。
乍聚忽散醉忽醒，浮生邂逅理难久。
王侯皂隶浪分别，顷刻白衣化苍狗。
似李德昌州判
陈著（宋代）

借重东南官府新，与秋高洁更春温。
公心知寄黄堂印，信令如春彩棒门。
纯用诗书中古味，乐闻名利外陈言。
耄夫也为乡民贺，硬忍须臾一出村。
又五首
王炎（宋代）

竹间有数椽，读书乐未央。
稻粱自为谋，风散鸿雁行。
叔氏从我自，季子天一方。
人生手足爱，念之搅中肠。
谁不思息肩，我岂乐异乡。
何时一青灯，夜雨同对床。
元基席上再送士仪
萧显（明代）

离席因君荐木桃，碧缸新酒泻春涛。诗盟递结东西社，坐客平分上下曹。

帘动午风花气暖，几当晴日篆烟高。狂歌亦是骊驹曲，三叠阳关意未豪。
过上湖岭，望招贤江南北山四首
杨万里（宋代）

晓日秋山破格奇，青红明灭舞清漪。
画工著色饶渠巧，便有此容无此姿。
西郊游宴，寄赠邑僚李巽
韦应物（唐代）

升阳暧春物，置酒临芳席。高宴阙英僚，众宾寡欢怿。

是时尚多垒，板筑兴颓壁。羁旅念越疆，领徒方祗役。

如何嘉会日，当子忧勤夕。西郊郁已茂，春岚重如积。

何当返徂雨，杂英纷可惜。
初冬
杜甫（唐代）

垂老戎衣窄，归休寒色深。渔舟上急水，猎火著高林。

日有习池醉，愁来梁甫吟。干戈未偃息，出处遂何心。
谒易司谏
刘过（宋代）

十载长安五往来，立谈无语口慵开。
懒看龌龊随时士，谁是艰难济世才。
韦布岂无堪将相，庙堂未易贱蒿莱。
上书欲谒平间去，光范门前肯自媒。
沁园春（壬寅春寓东林中有感而作）
陈人杰（宋代）

懒学冯君，弹铗歌鱼，如今五年。为西湖西子，费人料理，东林东老，特地留连。坐注虫鱼，行吟雌霓，竟负逍遥第一篇。过从少，但赤髭白足，时复谈禅。

倚门白水平田。看数点青山无尽天。叹春风心事，已成待兔，夕阳时节，又听啼鹃。如此凄凉，若为排遣，不是诗边即酒边。中宵梦，有逋梅吹雪，坡柳摇烟。
颂古九十八首 其八十五
释印肃（宋代）

船子寥寥载不空，几回明月弄清风。呈桡舞棹无他事，只欲教人解六通。
梦从军作
金衍宗（清代）

据鞍草檄秃千毫，万帐无声北斗高。请为将军窥敌垒，雪中跃马夜横刀。
宫词 其七十八
赵佶（宋代）

翰林文府择良工，心画诸家一一通。无逸孝经书座右，迩英到彻画屏风。
奉和圣制上元
刘筠（宋代）

瑞荚盈端月，神灯灿宝辉。
执金停徼骑，坐狄敞朝扉。
激徵清歌歇，晞阳醉客归。
可封家自乐，不独在轻肥。
熙宁蜡祭十三首 其九 升降用《穆安》。
郊庙朝会歌辞（宋代）

皇皇灵德，经纬万方。承诏摄事，陟降以庄。高冠岌峨，长佩锵洋。

嘉承神贶，令闻不忘。
万树园灯词 其五
弘历（清代）

烟火三番万树园，银花高下玉蛾繁。今宵未弛金吾禁，都道居然度上元。
浮觉院竹轩
陈延龄（宋代）

山僧种竹数千个，堂户清阴日日浓。
从便寄栖天外凤，等閒梦化缽中龙。
护余贝叶云无迹，刺破苔痕石有踪。
老去要盟莲社约，一枝携取策龙锺。
山居即事
释绍嵩（宋代）

老去慵仍甚，幽欢良自如。
性将时共背，身与世俱疏。
水色含群动，秋容淡夕虚。
惬心皆乐事，真作野人居。
阌乡寓居十首。茆堂
吴融（唐代）

结得茆檐瞰碧溪，闲云之外不同栖。

犹嫌未远函关道，正睡刚闻报晓鸡。
铁拄杖（并叙）
苏轼（宋代）

柳真龄字安期，闽人也。
家宝一铁拄杖，如ω栗木，牙节宛转天成，中空有簧，行辄微响。
柳云得之浙中，相传王审知以遗钱镠，镠以赐一僧。
柳偶得之以遗余，作此诗谢之。
柳公手中黑蛇滑，千年老根生乳节。
忽闻铿然爪甲声，四坐惊顾知是铁。
含簧腹中细泉语，迸火石上飞星裂。
公言此物老有神，自昔闽王饷吴越。
不知流落几人手，坐看变灭如春雪。
忽然赠我意安在，两脚未许甘衰歇。
便寻辙迹访崆峒，径渡洞庭探禹穴。
披榛觅药采芝菌，刺虎鏦蛟擉蛇蝎。
会教化作两钱锥，归来见公未华发。
问我铁君无恙否，取出摩挲向公说。
北方巫者降神歌
吴莱（元代）

天深洞房月漆黑，巫女击鼓唱歌发。高梁铁镫悬半空，塞向墐户迹不通。

酒肉滂沱静几席，筝琶朋掯凄霜风。暗中铿然那敢触，塞外祅神唤来速。

陇坻水草肥马群，门巷光辉耀狼纛。举家侧耳听语言，出无入有凌昆崙。

妖狐声音共叫啸，健鹘影势同飞翻。瓯脱故王大猎处，燕支废碛黄沙树。

休屠收像接秦宫，于阗请騧开汉路。古今世事一渺茫，楚禨越女几灾祥。

是邪非邪降灵场？麒麟被发跨大荒。
对月再用韵
郑刚中（宋代）

团团满庭月，冷侵华相重。
何人万里外，与此孤光共。
摩云度片鸿，天阔目难送。
三杯见妙理，一静服群动。
陶然夜气中，可以观幻梦。
寄毫州秦伯镇兵部
邵雍（宋代）

三川地正得中阳，气入奇葩亦自王。
善识好花人不远，好花无恡十分芳。
呈朱卿 其二
韩淲（宋代）

弭节高溪又一年，功名终古画凌烟。经筵星拱云霄上，言路风行雨露边。

早达未应真勇退，晚成当不负胪传。丛生桂处秋光好，磅礴閒心且醉眠。
同游宗谦集马从甫草堂作
佘翔（明代）

清尊开别墅，慷慨命吾徒。子夜吴歌啭，阳春郢调孤。

凌云名不薄，醉月气何粗。栗里风流在，重过有酒无。
久住白云呈镇长老
李昴英（宋代）

桑下戒三宿，我此尚留恋。
曹溪悟一宿，我复无知见。
镇公房逊客，所须如执券。
园丁蓝供茹，行者时灌砚。
饭奴更蒭马，纸帐费香篆。
主人真好事，应答色无倦。
欲归兴示阑，欲住面有靦。
飞锡肯三迳，亦有伊蒲馔。
偈颂一百六十首
释宗杲（宋代）

水底泥牛嚼生铁，憍梵钵提咬著舌。
海神怒把珊瑚鞭，须弥山王痛不彻。
宴春台（追和张子野韵赠陈德甫侍儿）
王之道（宋代）

翠竹扶疏，丹葵隐映，绿窗朱户萦回。帘卷暇须，清风时自南来。题舆好客筵开。俨新妆、深出云街。歌珠累贯，一时倾坐，全胜腰雷。

金猊袅碧，玉兕浮红，令传三杏，情寄双梅。楼头漏促，笼纱暗落花煤。锦里遗音，忆当年、曾赋春台。醉蓬莱。归欤无寐，想余韵徘徊。
念奴娇 其五 五日和尹存吾时北人竞鹭洲渡
刘辰翁（宋代）

棹歌齐发，江云暮、吹得湘愁成雨。小酌千年，知他是、阿那年时雨午。日落长沙，风回极浦，黯不堪延伫。吴头楚尾，非关四面为楚。
几度唤起醒累，淋漓痛饮，不学愁余句。踏鲤从鼋胥涛上，怎不化成龙去。越女吴船，燕歌赵舞，世事悠悠许。明朝寂寂，双双飞下鸣鹭。
惠安有三岐麦六岐稷士民赋诗赠奉答 其二
叶春及（明代）

敢拟河阳麦两岐，东郊嘉稷转堪疑。干戈闽海初宁日，水旱东堪洒泪时。

词客有情歌盛美，长安无计起疮痍。年来疾病思田里，惭愧河间稼猎诗。
送祖龙学择之赴陜府酌饮赠别次欧阳永叔韵
范镇（宋代）

史君分陜惜别难，缓听长吟速行酒。荆山北面黄河南，千里封疆为己有。

往来无穷西复东，衮衮轮蹄利名走。甘棠虽云勿剪伐，未必从前不伤手。

当时遗爱安在哉，赖有声诗传不朽。择之寸刃如新硎，历年何啻十有九。

胸中蕴蓄富术业，此行直欲古人偶。近世只知厨传为，不顾虚名似箕斗。

寄言道路如采诗，但问樵夫与田叟。
庚辰仲冬访牧翁于半野堂奉赠长句
柳如是（明代）

声名真似汉扶风，妙理玄规更不同。一室茶香开澹黯，千行墨妙破冥濛。

竺西瓶拂因缘在，江左风流物论雄。今日沾沾诚御李，东山葱岭莫辞从。
戏赠无本
孟郊（唐代）

长安秋声干，木叶相号悲。瘦僧卧冰凌，嘲咏含金痍。

金痍非战痕，峭病方在兹。诗骨耸东野，诗涛涌退之。

有时踉跄行，人惊鹤阿师。可惜李杜死，不见此狂痴。

燕僧耸听词，袈裟喜新翻。北岳厌利杀，玄功生微言。

天高亦可飞，海广亦可源。文章杳无底，劚掘谁能根。

梦灵仿佛到，对我方与论。拾月鲸口边，何人免为吞。

燕僧摆造化，万有随手奔。补缀杂霞衣，笑傲诸贵门。

将明文在身，亦尔道所存。朔雪凝别句，朔风飘征魂。

再期嵩少游，一访蓬萝村。春草步步绿，春山日日暄。

遥莺相应吟，晚听恐不繁。相思塞心胸，高逸难攀援。
起舞歌
唐姬（两汉）

皇天崩兮后土颓。身为帝王兮命夭摧。
死生路异兮从此乖。奈我茕独兮心中哀。
次韵邓善之书怀七首
方回（元代）

二十八回见，天门阖左扉。
不嫌笔端退，但骇镜中非。
自爱希声瑟，谁知尚絅衣。
人生年七十，肯复壮心飞。
谢主簿有客曰李玉田随君之京诗以为赠
陈泰（元代）

大江之南，长淮之北，冲波浩荡云溟濛。连樯挂席万里馀，安得附翼于飞鸿。

谢公俯念老宾客，玉田致以任安翁。归来东南月半弓，赋诗一二当群雄。

战场妙思古有法，叹息羿彀良无工。背城不肯合馀烬，径欲射策开天聪。

便有九事八为律，造物亦肯苏人穷。燕昭台前送落日，望诸祠下吟春风。

临岐赠君铁觱栗，他日归来思老农。
中秋
王之道（宋代）

静院三更雨，楼台一点风。
新诗愁恨里，故国梦魂中。
节物它乡异，交情我辈同。
眼前多怪事，咄咄强书空。
虚堂
陆游（宋代）

暑气虚堂一点无，爽如秋露贮冰壶。
沧州未遽浮舴艋，碧井聊冰放辘轳。
肃肃清风生薤簟。
酣酣美梦付纱幮。
恼人不奈奴兵辈，环抱文书待日晡。
次韵章禹直魏道辅赠答之诗
黄庭坚（宋代）

我老倦多故，心期马少游。
愿为春眠蚕，吐丝自绸缪。
翩翩魏公子，阅世无全牛。
吹嘘鼓万物，领袖倾九流。
昨来怀白璧，往撼西诸侯。
中丞文武将，良非卫霍侔。
誓开河源地，画作禹贡州。
壮士捐躯死，鲸鲵尚吞舟。
客心无一寸，草食随百忧。
故人道旧语，末路非前筹。
重来滕王阁，枫叶江上秋。
章子饱径术，赋诗如曹刘。
太学得虚名，权势殊未尤。
祸机发无妄，对吏抵抢头。
遇逢椎鼓赦，帝泽万邦休。
章江三年拘，解装买莫愁。
丽姬泣又悔，生故难豫谋。
邂逅识面晚，困穷理相收。
夜语倒樽酒，参旌偃风旒。
两公但取醉，古今共高丘。
寓兴十首
张至龙（宋代）

庭前无繁植，疎竹附梅坡。
虽然无巨荫，明月飞来多。
题白沙翠竹江村九首 其五 耕烟阁
吴敬梓（清代）

北舍飞仓庚，南村鸣布谷。细雨试开轩，绿蓑覆黄犊。
苧邨烟雨
顾禧（宋代）

湖南几曲石桥底，细雨濛濛暗碧溪。
欸乃渔歌声不断，参差桑树望中迷。
花田香散泥初湿，柳圃烟深莺乱啼。
此地千年多买犊，耕男谁复怨征鼙。
水调歌头
徐明仲（宋代）

宗社中兴佐，廊庙黑头公。故家乔木，十年风虎会云龙。三镇上流藩翰，千里北门符钥，何许在民功。刀剑还牛犊，饥馑化登丰。

政成时，春明媚，日和融。寿觞如海，愿公一酌倒三松。移取活人心手，归作调元勋业，谈笑共平戎。还使十书老，直与古人同。
送羽人王锡归罗浮
曹唐（唐代）

风前整顿紫荷巾，常向罗浮保养神。石磴倚天行带月，

铁桥通海入无尘。龙蛇出洞闲邀雨，犀象眠花不避人。

最爱葛洪寻药处，露苗烟蕊满山春。
建昌守朱直伯寄酒小诗为谢
孙觌（宋代）

爱酒渊明望白衣，传闻骑吏款柴扉。为怜渔父鸣鞭送，欲便山翁倒载归。

泪向琵琶弦上落，心随蝴蝶梦中飞。一杯属我宽愁病，免使黎侯咏式微。
病起荆江亭即事十首
黄庭坚（宋代）

成王小心似文武，周召何妨略不同。
不须要出我门下，实用人材即至公。
杂兴 其七
李云龙（明代）

夭夭桃李花，灼灼春山道。西风一夕起，零落同衰草。

岂不恋芳华，嗟哉秋已老。自非松与柏，憔悴谁能保。
江上
戴复古（宋代）

江上维舟稳，人间行路难。
数朝花雨细，一夜社风寒。
燕语能留客，蛙鸣岂为官。
苦吟成底事，赢得瘦团栾。
为言
罗与之（宋代）

日薄寒浓春意微，花须柳眼尚依稀。
为言羯鼓休频打，催得先开即早飞。
木兰花慢 为冯副使寿
魏初（元代）

记春风门巷，骑竹马、舞青衫。笑我拙何堪，君才十倍，头角＊＊。我书故都乔木，更含香兰省并归骖。醉听滦河夜雨，清吟太液秋蝉。别来何物是新添。霜入鬓毛尖。正渭北江东，暮云春树，得共新＊。人生别离居半，但公余、有酒且醺酣。几日邻村桑柘，梦中烟雨江南。
送税官仇副使诗十首
熊禾（元代）

市廛有宽征，僚吏无间言。
弊例亦麾却，益知彦修贤。
野园献果呈员外
杨巨源（唐代）

西园果初熟，上客心逾惬。凝粉乍辞枝，飘红仍带叶。

幽姿写琼实，殷彩呈妆颊。持此赠佳期，清芬罗袖裛.
鬓有丝
张煌言（明代）

晓起看双鬓，衰容变二毛；须眉长自照，筋骨总徒劳！

物态离情换，年华苦节销。自怜蒲柳质，秋意蚤萧骚！
驻马听 屯田韵
张祥龄（清代）

锦帐香衾总虚设，伤心只有天知。千山万水，帆樯鞍马，关河抵死相随。

最怜伊，背地里会也些儿。磨折千端，不成还罢，况又分离。

银瓶那收覆水，平地难追。恨露水缘分，谁教伊为。

一任鸳鸯，卅六历乱，何忍思维。再见面，怕桃花开过繁时。
寄南岳僧
李洞（唐代）

新秋日后晒书天，白日当松影却圆。五字句求方寸佛，

一条街却两行蝉。不曾著事于机内，长合教山在眼前。

花落俦公房外石，调猿弄虎叹无缘。
景丹
徐钧（宋代）

领兵赴难共成名，良为吾来事可成。
终把故乡旌异赏，肯令衣锦向宵行。
临终诗四首 其三
董文甫（金朝）

白发三千丈，红尘六十年。只今无见在，虚费草鞋钱。
送葛谦问 其一
蔡戡（宋代）

风流人物曹刘上，俊逸诗章鲍谢间。好似骑鲸天上去，不应著脚向尘寰。
句
冯去辩（宋代）

琴心自娱谁料理，犊鼻虽贫未主臣。
忍穷
陆游（宋代）

短褐财遮骭，孤烟仅续炊。
久穷方有味，古语不吾欺。
坚坐忘昏旦，残年迫耄期。
尚余书满屋，手校付吾儿。
点绛唇 春雨后小桃
王恽（元代）

端正楼空，一枝春色谁偷得。夜来消息。暮雨胭脂湿。倚竹佳人，翠袖娇无力。须相觅。一尊休惜。转首春狼藉。
次韵答贾耘老
苏轼（宋代）

五年一梦南司州，饥寒疾病为子忧。
东来六月井无水，仰看古堰横奔牛。
平生管鲍我知子，今日陈蔡谁従丘。
夜航争渡泥水涩，牵挽直欲来瓜洲。
自言嗜酒得风痺，故乡不敢居温柔。
空将泛爱救沟壑，衰病不复従前乐。
今年太守真卧龙，笑语炎天出冰雹。
时低九尺苍须髯，过我三间小池阁。
故人改观争来贺，小儿不信犹疑错。
为君置酒饮且哦，草间秋虫亦能歌。
可怜老骥真老矣，无心更秣天山禾。
即事二首
裘万顷（宋代）

春时耕种夏时耘，七月农夫始食新。
此去田家常要雨，雨多元自不妨人。
次前人似任叔实
陈著（宋代）

字字真真幻幻心，讲毡须体美中箴。
分明示我猪龙训，剪刷成他鸾鹄襟。
受业师孙请赞
释法薰（宋代）

削发村院里，僻陋少见闻。
信脚到南地，也作住山人。
龙床角畔脱空话，引得衲子如蜂屯。
思归未得，故国梦频。
殷勤藉汝将予去，且看梨花二月春。
题菊庵先生挽诗卷
童轩（明代）

菊庵先生天下士，才器卓确俦能同。读书一目五行下，六经星能罗心胸。

当年束发试乡举，已与老辈争豪雄。文章湓溢万斛涌，不啻天马行秋空。

词场七试竟不偶，铁砚欲弊仍磨砻。登高解作子虚赋，金玉掷地声玲珑。

兴来临池恣挥洒，彷佛羲献渠亲逢。园林颇似通德里，气岸不减眉山公。

胡为一夕遽梦牒，玉楼仙去何匆匆。遂令里闬失模范，贸焉摘埴行途穷。

年深草色上翁仲，马鬣一片青山封。于今有子更奇拔，明时科第高登庸。

清词醉草得遗训，耻学篆刻工雕虫。东台列职近五载，谏疏屡上输精忠。

天章褒异重厥自，恩被两世颁双龙。先生于兹固不朽，光烛泉壤回春风。

嗟予后学生已晚，不获铅椠相追从。怀贤窃欲颂潜德，安得巨笔如长虹。
黯淡滩
谢宗鍹（明代）

乘流贪迅急，冒寒冲晓雾。闽江信清驶，趋海势遥注。

坤轴恐其信，巨石相撑拄。诡诞如鬼工，禹凿未经夙。

齿利侔剑戟，槎枒龈腭露。窟压老蛟蟠，涛奔健马赴。

震荡惊雷吼，崩坼盘涡怒。篙师脱颖手，箭疾鲜还顾。

素闻骇吕梁，侧想淩滟滪。平生仗忠信，遇险当不惧。
爱月夜眠迟
余玉馨（明代）

晚妆不整云鬟卸，梨花院落閒清夜。桂影初移画阁东，纱窗斜清蟾光射。

玉人不寐倚阑干，贪玩冰轮不觉寒。银汉星移繁露坠，庭前犹自捲帘看。
偶书
陆文圭（元代）

忧时耿耿丹心在，无事悠悠白日过。万里山河音信少，一春风雨闷怀多。
證道歌 其二一三
释印肃（宋代）

分别名相不知休，阳燄空花岂可求。龙舟旧阁闲田地，一度赢来方始休。
月季花
安念祖（清代）

百花一岁一怀新，独此丰神久耐人。不管东风留且去，芳心常得四时春。
读杜工部集偶成
黄源垕（清代）

浣花书舍一儒生，太白齐驱海内惊。稷契自期匡北阙，唐虞难再痛东京。

雄心射斗凌千古，健笔如刀破百城。夭矫屈盘同桧柏，千年化作老龙精。
雨后道间见红梅
施枢（宋代）

玄都境界玉堂身，轻袅湘裙步晓阻。
昨夜雨肥添酒晕，红情染得十分深。
守岁
郑愿（唐代）

吾家贵主凤楼开，故岁□更乱箭催。愿奉神仙长献酒，请留歌吹逐行杯。
送廖倚归衡山
梅尧臣（宋代）

雌猿夜啼别湘东，晓寻故人背孤桐。
孤桐有声弹不响，弦绝曲在埋蒿蓬。
知音万古期必逢，今日已闻天下雄。
陟山涉水不辞远，文章大名居禁中。
扣门一见颜色喜，抱琴三叹含徵宫。
九畴不汨微禹力，尧舜岂无明与聪。
推根致本贤意合，叙述况值太史公。
贸金得玉莫忘宝，却过洞庭乘朔风。
猿休啼月月色好，还来旧山伴狙翁。
会陈亨父
顾璘（明代）

西园虚阁对高林，闭户焚香养道心。胜地几年频怅望，归帆千里一开襟。

云深独鹤萧萧舞，海近寒龙细细吟。明月倚阑无限兴，莫因人世叹浮沉。
四用韵 其一
牟巘（宋代）

寄食于人苦未佳，从来逆旅便为家。四时长是瓶无粟，一夜偶然灯有花。

雪夜又寒谁复料，物中惟老不堪誇。卷书危坐时相望，不觉西南各一涯。
寓居婺倅厅秋夜观书有感四首 其三
许及之（宋代）

子城高处易为秋，密点催更响更幽。掩卷不眠阶下坐，淡云东去月西流。
官舍二首
宋祁（宋代）

病骨支离釜粟丰，卧看暾采照墙东。
不材天与山中养，饱食人墙柱下工。
大府翩翩惭奏记，闲斋咄咄厌书空。
翛然慵态知难画，手按鸣弦目送鸿。
句 其三
王安中（宋代）

不见牛医黄叔度，即寻马磨许文休。
读黄子实诗卷
吴泳（宋代）

唐人漫自说金华，山谷云孙自当家。
玄色酿成真一酒，别机织出象生花。
缅怀友义留巫峡，难割闺情下汉嘉。
看彻一编酬未得，夜深窗月净笼纱。
延陵怀古三首 其三 东坡先生
杨万里（宋代）

吹赤壁之月笛兮，瞻黄州之雪堂。弹湘妃之玉瑟兮，织天孙之锦裳。

招先生其来归兮，何必怀眉山之故乡。历九州而犹隘兮，诞寘之祝融之汪。

酌乳泉以当醴兮，餐荔子以为粮。葺榕叶以作屋兮，托桄榔之荫以为堂。

驱海涛以入砚滴兮，挽南斗文星于笔铓。昌黎兮欧阳，视先生兮雁行。

韫不泄兮忠愤，炯不掩兮文章。乞镜湖兮九关，营菟裘兮是邦。

予之来兮云暮，与先生兮相望。视履迹兮焉在，问故宫兮就荒。

俯仰兮永怀，渺山川兮苍苍。
汉诏郡县行乡饮酒礼颂诗
洪遵（宋代）

阳礼教逊，诰誓上仪。
降周迄秦，淟涊弗治。
诗退风涛
江万里（宋代）

万里为官彻底清，舟中行止甚分明。
如今若有亏心事，一任碧波深处沉。
政和二年余谪海外馆琼州开元寺俨师院遇其游行市井宴坐静室作务时恐缘差失念作日用偈八首 其二
释德洪（宋代）

一切境界，随念而至。念未生时，髑髅是水。
夏日游慈恩寺
刘得仁（唐代）

何处消长日，慈恩精舍频。僧高容野客，树密绝嚣尘。

闲上凌虚塔，相逢避暑人。却愁归去路，马迹并车轮。
偈十三首
释慧空（宋代）

雪峰山中解夏，三门开放两边。
去底观音势至，来底交殊普贤。
净明长老睡庵
王灼（宋代）

阿师睡三昧，有如饱叶蚕。
以睡作佛事，复名作住庵。
梦觉本何择，月行影在潭。
勿笑脇尊者，二子正同参。
题王理问宜休亭画卷
程本立（明代）

老来多病懒衣冠，结得间亭日倚阑。岂为好名聊傲世，正缘知止欲辞官。

三更海气云霞赤，六月树声风雨寒。归到闽中旧台观，不须山水画图看。
过庐山遇雨
杨时（宋代）

江风吹雨逐人来，行过山前首重回。
绝顶隔云看不见，石棱崖角独崔嵬。
江上有怀
王適（唐代）

湛湛江水见底清，荷花莲子傍江生。采莲将欲寄同心，

秋风落花空复情。棹歌数曲如有待，正见明月度东海。

海上云尽月苍苍，万里分辉满洛阳。洛阳闺阁夜何央，

蛾眉婵娟断人肠。寂寥金屏空自掩，青荧银烛不生光。

应怜水宿洞庭子，今夕迢遥天一方。
圣号雅二篇
赵湘（宋代）

皇宅斯道，汗汗浩浩。
贤俊茀茀，钟鼓考考。
爰煦尔赤，爰妥其老。
乐只万国，宁德攸宝。
白头翁鸟
张镃（宋代）

桧丛丛啭惬新晴，巧好春林百鸟声。
羽辈误教推皓首，细听多是少年情。
奉和徐心翁使君枉过南岩小酌留题佳韵
章曰慎（明代）

西郭南岩岁几登，月台风榭此时兴。中丞镇蜀推严武，小队看花过少陵。

父老喜瞻熊是轼，迂疏故道寿为朋。留题剩有如椽笔，取醉何妨酒似渑。
华容十咏为毛同府赋 其四 东山雪霁
史鉴（明代）

山峰尽奇绝，雪羃更精神。玉笋抽当震，瑶簪出奠寅。

高低同一色，草木借三春。欲访仙庐迹，漫漫认未真。
送叶天根南还
陈旅（元代）

我识天根子，于今二十年。吹箫来翠岭，鼓枻入丹渊。

日出扶桑底，云生建木巅。人间方夜半，海上得春先。

老我江湖迥，微官岁月迁。荒泉流竹里，冷雨浸芝田。

发短何为者，君归重惘然。飞霞浮夕景，定在石林边。
演史
释普济（宋代）

干戈场是太平基，休把英雄较是非。
试问长空风与月，周秦汉魏不曾知。
春日田园杂兴二首 其二
梁相（宋代）

麦畴连草色，蔬径带芜痕。布谷叫残雨，杏花开半村。

吾生老农圃，世事付儿孙。但遇芳菲景，高歌酒满尊。
论语绝句一百首
张九成（宋代）

於时舍瑟方铿尔，岂意吾师亦喟然。
此际风流入不识，只应潇洒得心传。
寄江东真漕
刘宰（宋代）

金陵千古帝王都，肉食何人解远图。
只有爱民真学士，不惭通务汉三儒。
和李文伯暑时五首之石枕
黄庭坚（宋代）

沈埋寒泉骨，成器世乃重。
贤於曲肱乐，辗转不倾动。
六月尘埃闲。
头为涔涔痛。
一卧洗烦劳，华胥直通梦。
寒拾问讯赞
释智遇（宋代）

金银窟里出来，彼此囊无一镪。
斩贫不斩富，做尽穷会俩。
大虫来也，急须合掌。
句 其二
曾肇（宋代）

蜜云新样尤可喜，名出元丰圣天子。
大涤洞
顾然（宋代）

清凉不着人间暑，三伏来游九锁山。
箬底神丹末须问，平生宁有此时来。
辛卯岁年五十须鬓有变白者 其二
韩雍（明代）

忧劳万状与谁论，一点丹心祗自扪。白尽鬓毛何足惜，只惭衰朽未酬恩。
除日雪
刘敞（宋代）

迎年椒献颂，驻腊雪留寒。偏坐春华早，微增暮景宽。

琼瑶九城阙，玉帛万衣冠。欲书甘泉会，他时盛暑看。
呈赵叔侍郎子直二首
赵蕃（宋代）

忆昨才闻召节趋，江湖日月诵除书。
政途去此不容咫，物望在廷谁得如。
岂但疲民望苏醒，更知寒士待吹嘘。
所期异日施行次，不负于今拜献初。
李提刑李参政再和招鹤诗再用韵以谢
魏了翁（宋代）

须眉皓白何为者，未出山时举世忙。
若使当时容易致，等閒鶖鹤混鱼梁。
题方邴鹤琴鹤送秋图
马曰琯（清代）

一声鹤唳泬寥天，坐对高空思渺然。试向孤亭弹别调，白云黄叶满山前。
题汪道全爱萱堂
程敏政（明代）

阿母生儿今已老，少年曾佩宜男草。阿儿念母心无涯，北堂远男忘忧花。

爱母如花愿花茂，长向花前祝眉寿。酒盏时闻花送香，舞衣欲共花争秀。

我心正复与子同，一曲薰风歌绕丛。爱母何年心始惬，霜鬓重看绿如叶。
长相思·雨如丝
佚名（宋代）

雨如丝。柳如丝。织出春来一段奇。莺梭来往飞。酒如池。醉如泥。遮莫教人有醒时。雨晴都不知。
白云然师
王安石（宋代）

白首一山中，形骸槁木同。
苔争庵径路，云补衲穿空。
尘土随车辙，波涛信柂工。
昏昏老南北，应谢此高风。
示宝觉二首
王安石（宋代）

火暖窗明粥一盂，晨兴相对寂无鱼。
超然圣寺山林外，别有禅天好净居。
元夜集宗伯甘泉公宅得五言体 其二
严嵩（明代）

帝城春信早，春园趣不稀。池烟凝竹色，庭雪助灯辉。

气煖浮兰醴，花寒落毳衣。清言欢未极，玉漏转微微。
题惠崇画四首 其三 秋
晁补之（宋代）

一雁孤风乍临渚，两雁将飞未成举，三雁群行依宿莽。

芦花已倒江上风，云间分飞那可同。
望远行·青钱流地
佚名（宋代）

青钱流地，更积满籝金玉。斡运营谋，无过是、老郎惯熟。利收万营，归来喜色津津，家道从兹，十分富足。好庆生辰，正属蕤宾月半馀。六飞蓂荚庭除。举盏祝寿，何如子孙，荣贵须臾。长是赖你，作个陆地仙客，行乐蓬壶。
新阳改故阴
纥干讽（唐代）

律管才推候，寒郊忽变阴。微和方应节，积惨已辞林。

暗觉馀澌断，潜惊丽景侵。禁城佳气换，北陆翠烟深。

有截知遐布，无私荷照临。韶光如可及，莺谷免幽沈。
即事
陆游（宋代）

小山榴花照眼明，青梅自堕时有声。
柳桥东岸倚筇立，聊借水风吹宿醒。
村饮
陆游（宋代）

旧隐青山在，衰颜白发新。
推移忝前辈，疏嬾似高人。
击鼓驱殇鬼，吹箫乐社神。
家家皆有酒，莫吐相君茵。
蟋蟀
仇远（元代）

蟋蟀一何多，晓夜鸣不已。
居然声相应，各为气所使。
零露聊饱蝉，落叶才庇螘。
秋风满庭砌，安能久居此。
愁声不欲听，我听差可喜。
平生胜负心，一笑付童子。
泥㲼阻风
姚鼐（清代）

泥㲼绝岸菰芦风，吹逐白云如转蓬。兀玆小舟未可下，杳然叠嶂何当通。

一夜寒溪闻落木，万里长江同拍空。怀抱须向碧天尽，起借渔郎沽酒筒。
与李衢州峄四首
赵蕃（宋代）

黄尘扑扑倦征途，忽雨能来快洗苏。
旱接夏秋才得此，一身宁敢叹沾濡。
游雪窦杖锡七首·锦镜池
陈著（宋代）

万仞崖擎碧玉台，中閒一镜帖天开。
四时自与幽花对，一点时妆不照来。
长安雪后
喻坦之（唐代）

碧落云收尽，天涯雪霁时。草开当井地，树折带巢枝。

野渡滋寒麦，高泉涨禁池。遥分丹阙出，迥对上林宜。

宿片攀檐取，凝花就砌窥。气凌禽翅束，冻入马蹄危。

北想连沙漠，南思极海涯。冷光兼素彩，向暮朔风吹。
少年乐用李贺韵
杨冠卿（宋代）

青云年少欢娱地，脆弦繁筦东风里。
金狨醉倚玉骢骄，归去画风临绿水。
钗梁斜亸云鬟坠，锦帐美人初睡起。
促上红茵翻舞袂，春愁不展眉峰翠。
八哀篇 其二 彭征士年
王世贞（明代）

孔嘉丽文辞，耿介独天赋。脱屣公车门，掩鼻平津府。

与余虽晚遇，阔达成尔汝。酒德时温然，令人感叔度。

每愧墓中言，未足昭千古。
四月雨应祷
袁说友（宋代）

夜半溶溶四面遮，云峰推起阿香车。只今陇上誇多麦，谁为丘中赋有麻。

喜见绿针初剌水，笑渠青笠趁烧畬。偶然精祷诚非昧，应有欢娱田舍家。
熊主簿示梅花十绝诗至梅花已过因观海棠辄次
刘克庄（宋代）

暮雨廉纖似入梅，一春花月欠攀陪。
草生后圃深三尺，也道身为县令来。
红叶
乾隆（清代）

迭嶂青云放晓晴，乍看红叶一枝横。
徘徊体物难成句，几点玫瑰衬绿琼。
登南恩望海台
胡铨（宋代）

君恩宽逐客，万里听归来。
未上凌烟阁，先登望海台。
山为翠浪涌，湖拓碧天开。
目断飞云处，终身愧老莱。
古像赞二百零五首 其一九四 耶律文正王
孙承恩（明代）

用夏变夷，辅仁胜杀。弥缝化工，洗濯日月。创立帝制，底绥民生。

仁者之功，孰能与京。
送客至无相兰若归过慈云岭小憩崇寿寺书所见十首 其四
张镃（宋代）

岭度慈云境累凉，前看湖面后看江。诗魔半饷难调伏，除是休来却易降。
怀鬼谷山思真洞天因咏以赠元规
张继先（宋代）

思真洞兮云水深，道人居兮鬼神钦。
山花笑兮松竹阴，岩溜潺潺兮千古音。
何时一造兮清神襟，攀石萝兮共笑吟。
和谢梦叟思乡用李巽伯韵
王庭圭（宋代）

江头野老哭声哀，宫殿千门安在哉。御路初传鼙鼓动，驿尘犹在荔枝来。

九重奇祸遽如许，四海军书重困催。家在双龙双阙下，乱云春思益难裁。
水龙吟·经年不见书来
洪瑹（宋代）

经年不见书来，後期杳杳从谁问。柳英蜡小，柳枝金嫩，艳阳春近。罗幕风柔，泛红浮绿，连朝花信。念平生多少，情条恨叶，镇长使、芳心困。可是风流薄命。镜台前、松松蝉鬓。茜桃凝粉，薰兰涨腻，翠愁红损。纵使归来，灯前月下，恐难相认。卷重帘憔悴，残妆泪洗，把罗襟搵。
秋暮书怀四首 其四
林大钦（明代）

摇落残秋地，乾坤一散人。蓬门稀过客，胜日谩垂纶。

尊酒琴书并，弦歌卜筑真。浩思齐云月，啸谑羲皇春。
高忠宪攀龙
严遂成（清代）

衣冠具饮入池沉，缇骑无劳再枉临。党锢渐看空北部，讲坛可惜废东林。

属镂有受鸱夸赐，香草如闻楚些吟。得力一生唯此处，荧灯照见大臣心。
和圣俞农具诗十五首其十二耰耡
王安石（宋代）

锻金以为曲，揉木以为直。
直曲相後先，心手始两得。
秦人望屋食，以此当金革。
君勿易耰耡，耰耡胜锋镝。
千叶莲（同前）
贺铸（宋代）

闻你侬嗟我更嗟。春霜一夜扫秾华。永无清啭欺头管，赖有浓香著臂纱。

侵海角，抵天涯。行云谁为不知家。秋风想见西湖上，化出白莲千叶花。
和郭信可苦寒曲一首
冯时行（宋代）

朔风吹沙边云黄，行人堕指鸟兽僵。
鹔鹴裘弊醉何有，呼吸七气成冰霜。
画堂绣幕围丝管，馥馥麝烟红吐暖。
贫人尺布不可缝，夜长展转牛衣短。
将军领戍山上山，劲弩折角刁斗寒。
铁衣照雪夜如水，哀雁一声心欲死。
年年官赐冬衣绢，妇女从军身不遍。
来岁忍寒须努力，农家饥死无人织。
满江红
洪适（宋代）

暮雨萧萧，飞败叶、增添秋色。登高会、痴风吹散，山居嘉客。人世难逢开口笑，老来更觉流年迫。到如今、黄菊满园开，无人摘。

珠履凑，铢衣窄。萦翠袖，催牙拍。索松儿添半，战酣相吓。橘绿橙黄时节好，舞停歌罢门墙隔。酒醒时、枕上一声鸡，东方白。
方彦稽母安仁县太君黄氏挽辞 其二
黄裳（宋代）

八十三年妇德成，綵衣欢笑过浮生。含虚台上寻仙侣，濑口愁人月自明。
沙市 其四
喻文鏊（清代）

巀嶪金城壮，沈沈戍角秋。陆游还入蜀，王粲暂依刘。

细柳空萧瑟，轻凫信去留。玉窗岷雪里，滚滚望东流。
蓬门二首 其一
林大钦（明代）

蓬门阒寂稀来往，日日幽怀对薜萝。静检云篇抽远思，閒看鸟翼一相过。

江湖荏苒风烟迥，日月逶迤春色和。定与鹿门同出处，不妨杯酒付清歌。
夜集张諲所居
皇甫冉（唐代）

江南成久客，门馆日萧条。惟有图书在，多伤鬓发凋。

诸生陪讲图，稚子给渔樵。虚室寒灯静，空阶落叶飘。

沧洲自有趣，谁道隐须招。
华清宫三十韵
杜牧（唐代）

绣岭明珠殿，层峦下缭墙。仰窥丹槛影，犹想赭袍光。

昔帝登封后，中原自古强。一千年际会，三万里农桑。

几席延尧舜，轩墀接禹汤。雷霆驰号令，星斗焕文章。

钓筑乘时用，芝兰在处芳。北扉闲木索，南面富循良。

至道思玄圃，平居厌未央。钩陈裹岩谷，文陛压青苍。

歌吹千秋节，楼台八月凉。神仙高缥缈，环珮碎丁当。

泉暖涵窗镜，云娇惹粉囊。嫩岚滋翠葆，清渭照红妆。

帖泰生灵寿，欢娱岁序长。月闻仙曲调，霓作舞衣裳。

雨露偏金穴，乾坤入醉乡。玩兵师汉武，回手倒干将。

鲸鬣掀东海，胡牙揭上阳。喧呼马嵬血，零落羽林枪。

倾国留无路，还魂怨有香。蜀峰横惨澹，秦树远微茫。

鼎重山难转，天扶业更昌。望贤馀故老，花萼旧池塘。

往事人谁问，幽襟泪独伤。碧檐斜送日，殷叶半凋霜。

迸水倾瑶砌，疏风罅玉房。尘埃羯鼓索，片段荔枝筐。

鸟啄摧寒木，蜗涎蠹画梁。孤烟知客恨，遥起泰陵傍。
水边梅影
杨慎（明代）

玉宇暧微霄，瑶华擢秀翘。贝宫浮藻景，鱼浪净兰桡。

佩冷汉皋橘，珠明河上萧。不逢南雪唱，空倚北风谣。
浣溪沙
晁端礼（宋代）

似火山榴映翠娥。依依香汗浥轻罗。恼人无奈是横波。

金凿落倾欢事少，玉搔头袅闷时多。不留人住意如何。
古风
王令（宋代）

古风何寥疏，世方盛夸慕。
利涂剧先趋，直轨迷曲注。
浑浑九河翻，仡仡百川注。
分争或多岐，敛枕才一趣。
睢盱承至欢，讋叠谢绝怒。
才得升斗多，勉售形骸顾。
不知万锺得，孰与一日裕。
况承丘山羞，愿易顷刻遇。
谁能脱近役，自放就遐骛。
航湖足茭鱼，拔野厌芼茹。
行招千古游，坐与来世语。
延风敞虚襟，揖月坐嘉树。
此意固有然，童儿未堪预。
拟寒山送僧
释重顯（宋代）

择木有灵禽，寒空寄羽翼。
不止蓬莱山，冥冥去何极。
沉阴欲雪与同列会饮南斋
司马光（宋代）

簿领日沉迷，从容乐事稀。
宾朋半相值，樽酒不须违。
惨澹愁云积，参差远树微。
淹留勿轻散，待取雪花飞。
书余逢时所作山水 其二
释祖可（宋代）

折苇非关秋色，飞鸥元自斜行。坐上忽惊丘壑，窗间那有潇湘。
古意八首 其四
俞德邻（宋代）

孔明感三顾，幡然扶汉家。一朝赤星陨，竟使蜀妇髽。

雄图虽未竟，万世常咨嗟。老瞒志意满，一笑蛮触蜗。
次高宾王饯徐南卿韵
陈造（宋代）

徐郎坐穷无几请，千里过我身将影。
未办还辕梅雪漂，颇忆离将雁天冷。
高郎表表今子云，等闲落笔诗中君。
学力不为救饥分，归从夫子收奇勋。
问梅
方蒙仲（宋代）

夜月玉堂前，春风紫盖边。
想君都看破，宁与我周旋。
癸未秋金陵怀古三首 其三
程俱（宋代）

山丘华屋一沾巾，无复风流盛德人。百万秦军渡淝水，只消长啸静胡尘。
长安篇
孙蕡（明代）

长安形胜地，京华富才雄。北开左冯翊，南列右扶风。

汉道方全盛，象魏何穹窿。逶迤长乐阪，壮丽未央宫。

游侠多少年，娇女秀华容。凌云飞甲第，照日辉帘栊。

行乐正及时，绮罗绣茏葱。珠叶摇蝉鬓，银鞍被玉骢。

千花色炫烂，万柳景昭融。击鞠东门外，斗鸡驰道东。

青楼启夕月，瑶筝沸春空。良时逝不留，流连曾有终。

且极娱心意，无为虚光风。
水龙吟（丙辰生日）
刘克庄（宋代）

儿童不识樗翁，挽衣借问年今几。少如彦国，大如君实，披襟高比。德业天渊，有些似处，须眉而已。愿老身无事，小车乘兴，名园内、行窝里。

做取出关周史。莫做他、下山园绮。从人谤道，是浮丘伯，是庚桑子。背伛肩高，幅巾藜杖，敞袍穿履。向画图上面，十分似个，见端门底。
偈颂二十九首 其二
释清了（宋代）

傍参密旨，妙会玄宗。句在混沌前，岂涉今时路。在前舕人解语，前情者皆闻。

通途消耗不分时，灵脉浩流前闲处。
示王铎主簿
王安石（宋代）

君正忙时我正闲，如何同得到锺山。
夷门二十年前事，回首黄尘一梦间。
宗弟思山殁京邸孀妇远在秦中卢雅雨塞外遥哭以诗不远寄予因和其韵
马朴臣（清代）

山阳往会不堪思，想见穷边堕泪时。诗哭九原无寄处，书来万里吊相知。

才名折算天犹忌，生死论交老更悲。未掩幽光吾辈在，遗文重订待钟期。
壶公山
潘存实（唐代）

双旌牧清源，吟看壶公翠。
春兴
齐己（唐代）

柳暖莺多语，花明草尽长。风流在诗句，牵率绕池塘。

叫切禽名宇，飞忙蝶姓庄。时来真可惜，自勉掇兰芳。
禅定指迷歌
张伯端（宋代）

如来禅性如水，体静风波自止。
兴居湛湛常清，不独坐时方是。
今人静坐取证，不道全在见性。
性於见里若明，见向性中自定。
定成慧用无穷，是名诸佛神通。
几欲究其体用，但见十方虚空。
空中杳无一物，亦无希夷恍惚。
希恍既不可寻，寻之却成乖失。
只此乖失两字，不可执为凭据。
本心尚乃如空，岂有得失能所。
但将万法遣除，遣令净尽无馀。
豁然圆明自现，便与诸佛无殊。
色身为我桎梏，且恁和光混俗。
举动一切无心，争甚是非荣辱。
生身只是寄居，逆旅主号毗卢。
毗卢不来不去，乃知生灭无馀。
或问毗卢何似，只为有相不是。
眼前叶叶尘尘，尘叶非同非异。
况此尘尘叶叶，个个释迦迦叶。
异则万籁皆鸣，同则一风都摄。
若要认得摩尼，莫道得法方知。
有病用他药疗，病差药更何施。
心迷须假法照，心悟法更不要。
又如昏镜得磨，痕垢自然灭了。
本为心法皆妄，故令难尽诸相。
诸相离了何如，是名至真无上。
若欲庄严佛土，平等行慈救苦。
菩提本愿虽深，切莫相中有取。
此为福慧双圆，当来授记居先。
断常纤尘有染，却於诸佛无缘。
翻念凡夫迷执，尽被情爱染习。
只为贪著情多，常生胎卵化湿。
学道须教猛烈，无情心刚似铁。
直饶父母妻儿，又与他人何别。
常守一颗圆光，不见可欲思量。
万法一时无著，说甚地狱天堂。
然后我命在我，空中无升无堕。
出没诸佛土中，不离菩提本坐。
观音三十二应，我当亦从中证。
化现不可思议，尽出逍遥之性。
我是无心禅客，凡事不会拣择。
昔时一个黑牛，今日浑身总白。
有时自歌自笑，傍人道我神少。
争知被褐之形，内怀无价之宝。
更若见我谈空，恰似囫囵吞枣。
此法唯佛能知，凡愚岂解相表。
兼有修禅上人，只学闹口合唇。
夸我问答敏急，却元不识主人。
盖是寻枝摘叶，不解穷究本根，
得根枝叶自茂，无根枝叶难存。
便逞已握灵珠，转於人我难除。
与我灵源妙觉，远隔千里之殊。
此辈可伤可笑，空说积年学道。
心高不肯问人，枉使一生虚老。
乃是愚迷钝根，邪见业重为因。
若向此生不悟，后世争免沉沦。
题周彦约壶斋
汪藻（宋代）

化人谒帝游清都，俯视宫室如积苏。那知神仙隐朝市，云窗雾阁在一壶。

古来志士守环堵，宅弥万里乾坤俱。君今官冷百僚底，世人未识文于菟。

故营容膝尺度足，卷藏风月吞江湖。客卿笔墨共游戏，维摩床坐同跏趺。

钩帘终日屏尘事，卧听秋雨鸣菰蒲。伊余想像未得往，一读妙语清而腴。

遥知坐稳肉生髀，满壁但挂归来图。功名富贵会相迫，恐此骨相山林无。

平泉绿野看他日，莫忘筑室愚溪愚。
公子行
刘希夷（唐代）

天津桥下阳春水，天津桥上繁华子。
马声回合青云外，人影动摇绿波里。
绿波荡漾玉为砂，青云离披锦作霞。
可怜杨柳伤心树，可怜桃李断肠花。
此日遨游邀美女，此时歌舞入娼家。
娼家美女郁金香，飞来飞去公子傍。
的的珠帘白日映，娥娥玉颜红粉妆。
花际徘徊双蛱蝶，池边顾步两鸳鸯。
倾国倾城汉武帝，为云为雨楚襄王。
古来容光人所羡，况复今日遥相见。
愿作轻罗著细腰，愿为明镜分娇面。
与君相向转相亲，与君双栖共一身。
愿作贞松千岁古，谁论芳槿一朝新。
百年同谢西山日，千秋万古北邙尘。
泛汝联句
韩维（宋代）

平居厌城郭，具舟泛清汝。
蓝光一水远，铁色两崖古。
日华动中流，沙纹乱前渚。
湍鸣达公桥，草绿襄王墓。
园英拥流沫，风叶堕残雨。
停桡弄山泉，扶杖过花坞。
澄潭数乱石，断石横颠树。
泳波鱼鬣舒，闯穴蛙首怒。
冲云一雁远，唼荇群鸥聚。
村间桑枯春，川阔牛羊暮。
回头绿树失，卷幔青峰露。
寻幽恣盘桓，泊浅屡回互。
灵草不知名，珍禽啼在处。
夕阳散鸣鸠，荒阡拱游兔。
挽缆谣歌童，簪花立田妇。
高歌客自如，归涉人相负。
青蒲戢戢生，紫燕翩翩度。
云烟波底明，井邑林外睹。
欣逢闾里旧，愧乏鸡黍具。
揣水荐泛鳞，掘石羞山茹。
绕塘梅实绿，冒桂禽壳素。
我巾聊一颓，石榼烦屡注。
朱樱出芳林，紫笋侑雕俎。
高篇烂珠璧，至乐谢钟鼓。
嗟予性本隘，于世事皆鲁。
便欲弃簪裳，归去事田圃。
肆意山水乐，脱身尘埃苦。
此适诚足尚，斯言未宜遽。
圣神拱岩庙，贤俊毕珪组。
如君之所怀，于时当有补。
高文赞皇猷，大论宁国步。
无为五斗卑，遂屈万里举。
明心在知己，汗颜愧虚誉。
时方索大鼎，胡为炫康瓠。
富贵固众欲，非望久自阻。
圣贤有遗方，戮力期共赴。
尝闻曰中庸，曾不滞出处。
进当泽生民，退则守环堵。
所求义与此，要在身不污。
愿无废吾言，于道其可庶。
起伏龙行（并叙）
苏轼（宋代）

徐州城东二十里，有石潭。
父老云与泗水通，增损清浊，相应不云，时有河鱼出焉。
元丰元年春旱，或云置虎头潭中可以致雷雨，用其说，作《起伏龙行》一首。
何年白竹千钧弩，射杀南山雪毛虎。
至今颅骨带霜牙，尚作四海毛虫祖。
东方久旱千里赤，三月行人口生土。
碧潭近在古城东，神物所蟠谁敢侮。
上欹苍石拥岩窦，下应清河通水府。
眼光作电走金蛇，鼻息为云擢烟缕。
当年负图传帝命，左右羲轩诏神禹。
尔来怀宝但贪眠，满腹雷霆喑不吐。
赤龙白虎战明日，（是月丙辰，明日庚寅。
）倒卷黄河作飞雨。
嗟吾岂乐斗两雄，有事径须烦一怒。
雨中睡起
陆游（宋代）

磔磔寒禽无定栖，纤纤小雨欲成泥。
松呜汤鼎茶初熟，雪积炉灰火渐低。
一气推移均野马，百年蒙覆等醯鸡。
青山黄叶兰亭路，忆唤邻翁共架犁。
重集谐赏园忆歌者陈情 其一
徐熥（明代）

龙阳窈窕胜蛾眉，埋玉空山是几时。重到园中听歌舞，不成驩乐却成悲。
早行遇雪
石召（唐代）

荒郊昨夜雪，羸马又须行。四顾无人迹，鸡鸣第一声。
青玉案·春寒恻恻春阴薄
顾德辉（元代）

春寒恻恻春阴薄。整半月，春萧索。晴日朝来升屋角。树头幽鸟，对调新语，语罢双飞却。
红入花腮青入萼。尽不爽，花期约。可恨狂风空自恶。晓来一阵，晚来一阵，难道都吹落？
赠胡侍郎荣归
王銮（宋代）

南还昔别已匆匆，日断云飞思欲穷。
江水波涵天上下，海门潮涌浙西东。
沉烟白鸟晴沙际，飘带青山夕照中。
治世安民遗泽在，万年史笔纪高风。
偈颂一百一十七首 其十九
释绍昙（宋代）

善护菩提树有年，金枝玉叶荫儿孙。大功难纪人间世，千佛名书补处尊。